Il-liġi tal-UE: Il-Kummissjoni żżid l-infurzar tal-liġi tal-UE għall-benefiċċju taċ-ċittadini, il-konsumaturi u n-negozji Illum, il-Kummissjoni tistabbilixxi kif se żżid l-isforzi tagħha fl-applikazzjoni, l-implimentazzjoni u l-infurzar tal-liġi tal-UE għall-benefiċċju taċ-ċittadini, il-konsumaturi u n-negozji kollha. Ir-regoli Ewropej Komuni huma importanti fil-ħajja tagħna ta' kuljum, kemm jekk iżidu s-sikurezza alimentari, itejbu l-kwalità tal-arja, kemm jekk jagħmluha aktar faċli u irħas għall-SMEs biex jitfgħu offerta għal kuntratti pubbliċi. Madankollu, ir-regoli jkunu xierqa sakemm l-applikazzjoni tagħhom tkun xierqa. Ħafna drabi, meta jinqalgħu l-kwistjonijiet - bħal pereżempju l-ittestjar tal-emissjonijiet tal-karozzi, it-tniġġis tal-ilma jew miżbliet illegali - il-problema mhijiex in-nuqqas tar-regoli tal-UE iżda pjuttost in-nuqqas tal-applikazzjoni effettiva mill-Istati Membri. Għaldaqstant neħtieġu sistema ta' infurzar soda u effiċjenti bl-elementi li ġejjin: (a) jiġi żgurat li l-Istati Membri jkunu responsabbli li jsegwu r-regoli tagħhom u jinfurzawhom, ir-regoli li huma stess kienu stabbilixxew b'mod konġunt; (b) l-infurzar tal-Kummissjoni jiġi mmirat lejn dawk il-każijiet li fihom issir differenza sostanzjali, u jiżdiedu s-sanzjonijiet finanzjarji għall-Istati Membri meta dawn jonqsu milli jittrasponu d-direttivi fil-ħin; (c) jiżdied l-għarfien taċ-ċittadini u n-negozji f'dak li għandu x'jaqsam mad-drittijiet tagħhom. Il-ħidma mal-Istati Membri L-Istati Membri għandhom ir-responsabbiltà ewlenija għat-traspożizzjoni kompleta u korretta tal-leġiżlazzjoni tal-UE u l-applikazzjoni u l-implimentazzjoni tagħha. Huma jridu jagħtu wkoll il-possibilità liċ-ċittadini tagħhom għal rimedju rapidu u effettiv f'każ li d-drittijiet tagħhom skont il-liġi tal-UE jiġu affettwati. Il-Kummissjoni se tkompli tgħin lill-Istati Membri fl-isforzi tagħhom permezz ta' bosta modi diversi. Pereżempju, il-Kummissjoni se tistabbilixxi djalogi ta' livell għoli, netwerks u skambji tal-aħjar prassi flimkien mal-awtoritajiet nazzjonali u l-qrati, u n-Netwerk Ewropew tal-Ombudsman li jkunu kkoordinati mill-Ombudsman Ewropew. Il-Kummissjoni se tkompli tenfasizza fuq l-indirizzar ta' ksur potenzjali tal-liġi tal-UE b'mod mgħaġġel u fi stadju bikri. Enfasi fuq każijiet li huma importanti u jiżdiedu s-sanzjonijiet finanzjarji. Din il-Kummissjoni wiegħdet li tkun " ikbar u aktar ambizzjuża fuq l-affarijiet il-kbar, u iżgħar u aktar modesta fuq l-affarijiet iż-żgħar". Billi din il-wegħda tiġi applikata għall-politika ta' infurzar, l-indirizzar tal-Kummissjoni ta' ksur se jsir aktar strateġiku u aktar iffokat, li jagħti prijorità lill-ksur l-aktar importanti tal-liġi tal-UE li jaffettwa l-interessi taċ-ċittadini u n-negozji. Il-Kummissjoni se taġixxi b'mod sod meta l-każijiet ta' ksur ifixklu li jintlaħqu l-objettivi ewlenin tal-politika tal-UE. Prijorità oħra se tkun l-investigazzjoni ta' każijiet li fihom l-Istati Membri jittrasponu b'mod mhux korrett il-liġi tal-UE fil-liġi nazzjonali jew jonqsu għal kollox milli jagħmlu dan. Minħabba nuqqas bħal dan iċ-ċittadini u n-negozji jiġu mċaħħda mid-drittijiet u l-benefiċċji li huma jgawdu skont il-liġi Ewropea. Huwa diżappuntanti li l-għadd ta' każijiet li fihom l-Istati Membri jonqsu milli jittrasponu l-liġi tal-UE fil-ħin reċentement kien qed jiżdied. Sabiex l-Istati Membri jiġu mħeġġa biex jittrasponu l-liġi tal-UE qabel u b'hekk jitnaqqas l-għadd ta' każijiet li jispiċċaw quddiem il-Qorti tal-Ġustizzja, il-Kummissjoni qed tipproponi li tallinja l-approċċ tagħha f'dawn il-każijiet ma' dak li qed tapplika diġà għal każijiet ta' ksur oħrajn li jinvolvu sanzjonijiet finanzjarji. Fil-futur, meta Stat Membru jitressaq quddiem il-Qorti tal-Ġustizzja tal-UE minħabba traspożizzjoni tal-leġiżlazzjoni tal-UE wara ż-żmien stipulat, il-Kummissjoni se titlob b'mod sistematiku lill-Qorti biex timponi mhux biss il-ħlas perjodiku bħala penali, kif inhu l-każ bħalissa, iżda wkoll is-somma sħiħa. Jingħataw il-benefiċċji tal-liġi tal-UE liċ-ċittadini Iċ-ċittadini u n-negozji jikkontribwixxu b'mod sinifikanti għal infurzar effettiv billi jirrapportaw lill-Kummissjoni dwar nuqqasijiet fl-applikazzjoni tal-liġi tal-UE mill-Istati Membri. Il-Kummissjoni tqis dan ir-rwol essenzjali tal-ilmentaturi individwali biex tidentifika problemi akbar fl-infurzar tal-liġi tal-UE. Fl-istess ħin, iċ-ċittadini u n-negozji qed ifittxu wkoll parir sempliċi u prattiku dwar id-drittijiet tagħhom skont il-liġi tal-UE kif ukoll kif jagħmlu użu minnhom. Meta d-drittijiet tagħhom jinkisru, huwa importanti li jiġu ggwidati biex ikunu jistgħu jsibu faċilment u jagħmlu użu mill-aktar mekkaniżmi xierqa ta' soluzzjoni tal-problemi u rimedju disponibbli fil-livell tal-UE jew nazzjonali. Permezz tal-Portal Diġitali Uniku, il-Kummissjoni se tipprovdi punt ta' aċċess għaċ-ċittadini u n-negozji għall-informazzjoni marbuta mas-Suq uniku, li tinkludi assistenza, parir u servizz ta' soluzzjoni tal-problemi. Għal Aktar Tagħrif L-approċċ stabbilit f'din il-Komunikazzjoni “Riżultati Aħjar permezz ta' Applikazzjoni Aħjar” [C(2016)8600] se jiġi applikat mid-data tal-pubblikazzjoni tagħha fil-Ġurnal Uffiċjali tal-UE (ĠU). Kulħadd jista' jippreżenta lment mingħajr ħlas lill-Kummissjoni kontra xi Stat Membru dwar kwalunkwe miżura (liġi, regolament jew azzjoni amministrattiva), nuqqas ta' miżura jew prattika minn Stat Membru li titqies li mhijiex konformi mal-liġi tal-Unjoni. - Dwar il-proċedura ta' ksur tal-UE - Stadji tal-proċedura ta' ksur fi ftit kliem (grafika bl-informazzjoni) - Dwar il-proċedura ġenerali ta' ksur, ara l-MEMO/12/12 kollha. - Kif twassal ilment lill-Kummissjoni Ewropea?